Ungari parlamendihoone

Ungari parlamendihoone (ungari keeles Országház) on Ungari parlamendi Rahvuskogu jaoks ehitatud uusgooti stiilis uusrenessansliku kupliga hoone Budapestis.

Parlamendihoones töötab hoone valmimisest alates Ungari parlament. Hiljem on hoonesse mahutatud ka presidendi ja peaministri kantselei.

Parlamendihoones säilitatakse alates 2000. aastast ka Ungari kuningavõimu sümboleid.

Hoone kuulub koos kuningalossi ja teiste Doonau kaldal asuvate hoonetega UNESCO maailmapärandi nimistusse.

Kui istungeid ei toimu, on parlamendihoone avatud ka külastajatele. Aastas käib hoones ekskursioonil umbes pool miljonit inimest.

Parlamendihoones tegutseb raamatukogu, kus on umbes pool miljonit köidet. Raamatukogu lugemissaal paikneb söögisaali all. Parlamendihoones on ka mitu muuseumi ja külastuskeskus.

Asukoht
Parlamendihoone asub Budapesti kesklinnas Doonau vasakul kaldal Pesti poolel Lajos Kossuthi väljaku ääres. Buda poolel asuv kuningaloss jääb umbes kilomeetri võrra lõuna poole.

Hoone geograafilised koordinaadid on .

Jõelt vaadeldav parlamendi läänekülg on paraadfassaad, peasissepääs on aga idaküljelt. Parlamendi vastas üle Lajos Kossuthi väljaku on etnograafiamuuseum ja põllumajandusministeerium, hoonest lõunas justiitsministeerium.

Parlamendi ümbruses on palju mälestusmärke. Nende seas on Kossuthi memoriaal, Ferenc II Rákóczi ratsamonument, 1956. aasta Ungari ülestõusu mälestusmärk, Attila Józsefi monument, Gyula Andrássy monument, István Tisza mälestusmärk ja Imre Nagy monument.

Ajalugu

Ehituse ettevalmistus
Otsus parlamendihoone ehitada tehti 1880. aastal. Samal aastal kuulutati välja arhitektuurivõistlus parima projekti saamiseks. Võistluse kuulutasid välja keiser Franz Joseph ja peaminister Kálmán Tisza. Parlamendihoonest Pestis pidi saama demokraatia sümbol, mis oli vastukaaluks kuningalossile teisel kaldal Buda mäe otsas.

Võistlusele laekunud 19 projekti hulgast valis žürii võitjaks Imre Steindli töö. Imre Steindl oli arhitektuuri õppinud mitmel pool Euroopas ja töötas tehnikaülikooli professorina. Projekti loomisel oli ta eeskuju võtnud uusgooti stiilis Londoni Westminsteri paleest. Tema projekti toetas teiste seas endine peaminister Gyula Andrássy, kes tihti Londonit külastas.

Ungari parlamendihoonet peetakse üheks paremaks eklektitsismi näiteks. Uusgooti üldilmega seguneb renessansi ning baroki ja isegi Bütsantsi stiili elemente. Sümmeetriline põhiplaan rõhutas parlamendi ülem- ja alamkoja võrdset rolli, nähes kummalegi ette identse tiiva.

Võistluse tingimustes oli kirjas, et ehituse juures tohib kasutada ainult Ungari ehitusmaterjale, kohalike ettevõtete teenuseid ja kohalikku tööjõudu. Kaunistuste kujundamisel tuli kasutada piirkonnale omaseid taimemotiive.

Parlamendihoone ehitati hoogsa majanduskasvu ajastul, aastatel 1885–1902. Samal ajal ehitati muu hulgas Kangelaste väljak, rajati Andrássy puiestee ja mitu silda üle Doonau ning avati Budapestis Euroopa mandriosa esimene allmaaraudtee. Ka parlamendihoone arhitektuurivõistlusel teise ja kolmanda koha saanud projektid läksid käiku. Ühe projekti järgi ehitati parlamendihoone kõrvale etnograafiamuuseum ja teise järgi põllumajandusministeerium.

Ehituse maksumuseks planeeriti 18,5 miljonit Austria-Ungari kuldkrooni, tegelikult läks hoone ehitamine maksma 38 miljonit krooni.

Ehitamine

Oktoobris 1885 pandi parlamendihoonele nurgakivi. Ehitusplatsil töötas korraga keskmiselt tuhat töölist. Eemaldati umbes 176 000 m³ pinnast ja rajati 2–5-meetri paksune betoonvundament. Peamine ehitusmaterjal oli lubjakivi. Hoone pikkus on 268 ja laius 123 meetrit, kupli kõrgus 96 meetrit. Hoone pindala on 18 000 m² ja maht 473 000 m³. Ehitusel kasutati umbes 40 miljonit tellist ja üle poole miljoni tahutud ja voolitud kivi ning umbes 40 kg 22–23-karaadist kulda. Hoones on 27 väravat, 13 lifti ja 29 treppi.

Hoone kütte- ja ventilatsioonisüsteem oli omal ajal Euroopa moodsaim. Seda on aja jooksul uuendatud, aga põhimõtteliselt sama süsteem töötab siiani.

Parlamendihoone õnnistati sisse Ungari 1000. aastapäeval 1896. aastal. Lõplikult valmis hoone 1902. aastal.

20. ja 21. sajand
Teise maailmasõja ajal hävitati kõik Budapesti sillad, seetõttu ehitati parlamendihoone juurde ajutine sild, mis ühendas Kossuthi ja Batthyány väljakut. Lajos Kossuthi nime saanud silda kasutati kuni 1960. aastani. Parlamendihoone kõrval on mälestusmärk sillale.

Alates detsembrist 1944 on parlament ühekojaline ja kasutab endist alamkoja istungitesaali hoone lõunatiivas.

Ungari Rahvavabariigi ajal ehtis kupli tippu suur punane viisnurk.

Alates 2000. aastast on parlamendihoone kuppelsaalis hoiul Ungari kuninglikud insiigniad – Ungari Püha kroon, skepter, riigiõun ja mõõk. Ungari Püha kroon ja teised insiigniad on mitu korda kaduma läinud, varastatud ja peitu viidud. Pärast teist maailmasõda anti need Ameerika Ühendriikide armee kätte hoiule, et neid Nõukogude Liidu eest varjata. Neid hoiti Kentucky osariigis Fort Knoxis koos USA kullareserviga. Võimusümbolid tagastati Ungarile 1978. aastal Jimmy Carteri algatusel.

Et hoone valmistati algselt pehmest lubjakivist, on ilmastikunähtused ja õhusaaste seda aja jooksul oluliselt kahjustanud ning fassaadi on korduvalt renoveeritud. Renoveerimise käigus asendatakse fassaadimaterjal vastupidavama lubjakiviga.

Tänapäeval on osa parlamendihoone põhjatiivast kohandatud peaministri ja osa lõunatiivast presidendi ametiruumideks.

Arhitektuur

Põhiplaanilt on hoone barokne, väliselt domineerib üldilmes uusgootika, katuste juures on palju renessansielemente. Hoone on põhiplaanilt kahe pikema tiivaga sümmeetriline rist. Tiibade ristumiskohas on kuppel.

Hoone pikkus on 268 meetrit ja laius 123 meetrit. Kupli tipp ulatub 96 meetri kõrgusele. Ungari parlamendihoonest suuremad on ainult Rumeenia ja Hiina parlamendihoone. Hoone jagab Püha Istváni basiilikaga Budapesti kõrgeima hoone tiitlit.

Ruumid paiknevad neljal korrusel. Kokku on põrandapinda ligi 18 000 m². Hoone maht on umbes 473 000 m³. Hoonel on 27 sissepääsu ja kümme siseõue. Kokku on 691 koridoridega ühendatud ruumi, sealhulgas sadu kabinette. Treppe on kokku umbes 20 km. Treppe ja põrandaid katva punase vaiba kogupikkus on ligi 3 km. 

Hoonel on 27 suuremat ja väiksemat rohkete kaunistustega torni. Teravkaarega akende ja sammastike ning ehisviiludega fassaadil on muu hulgas 90 valitsejate kuju, Ungari linnade ja maakondade vapid ning veesülitid.  

Hoone idaküljel paikneva välistrepi kõrval on kummalgi pool lõvikuju. Béla Markupi loodud algupärased kujud hävisid teises maailmasõjas. Uued kujud valmistas József Somogyi.

Peatrepp
Peaukse juurest algab suur trepp, mis viib kuppelsaali. Trepil on 96 astet. Suurejooneline trepihall on külluslikult kaunistatud. Laes on kolm Károly Lotzi loodud freskot. Kummalgi pool treppi on vitraažaknad, mis valmistati Miksa Róthi töökojas. Vasakpoolsel marmorseinal on 1904. aastal paigaldatud Alajos Stróbli loodud Imre Steindli pronksbüst. Kaheksa punasest graniidist Korintose stiilis sammast on valmistatud Rootsis. Kuuemeetrised neli tonni kaaluvad sambad on lõigatud samast kivitükist. Peatrepihallis on ka tsingist valatud paažikujud, mis meenutavad gooti värvitud puitfiguure. Palju on kullatud kaunistusi.

Kuppelsaal
Kuppelsaal on parlamendihoone geomeetriline kese ja sümboolselt kogu Ungari keskpunkt. Saali keskel olevas klaaskapis säilitatakse alates 1. jaanuarist 2000 Ungari Püha krooni ja teisi insiigniaid, mis kuuluvad Euroopa vanimate hulka. Neid valvab pidevalt Ungari kaitseväe kroonikaardivägi. Kuplihall oli üks esimesi ruume, mis valmis ehitati. Seal peeti 1896. aastal ka hoone pühitsemistseremoonia.

Kuueteistnurkne kuppelsaal on ligi 27 meetri kõrgune. Seda katab 16 piilarile toetuvate kullatud võlviribide ja vitraažakendega kuppellagi. Kupli allosas on ringgalerii.

Piilaritel on 16 valitseja kujud ja vapid. Valitsejad on trepi vastast päripäeva lugedes Árpád, István Püha, László I, Kálmán, András II, Béla IV, Lajos I, János Hunyadi, Mátyás I, István Báthory, István Bocskai, Gábor Bethlen, Karl VI, Maria Theresia ja Leopold II. Kujude valmistamisel kasutati tsinki ja ungarlaste leiutatud materjali pürograniiti. Piilaritel on neli marmorist mälestusplaati, mis on pühendatud hoone ehitamisele, Ungari 1000. aastapäevale, István Pühale ja Ferenc Rákóczile.

Söögisaal
Kuppelsaalist läänes on parlamendi söögisaal, mida nimetatakse ka jahisaaliks. Selle aknad avanevad Doonau poole. Saalist pääseb kolonnaadiga terrassile. Söögisaali seinu ja lage katavad tähelepanuväärsed freskod. Lõunaseinal on Aladár Kőrösfői-Kreischi fresko, mis kujutab vendade Bleda ja Attila piisonijahti. Põhjaseinal on fresko, mis kujutab kalapüüki Balatonil. Laes on Viktor Tardos-Kenneri küllust kujutav allegooriline maal. Ukse juures on Béla Spányi loodud maalid viiest Ungari lossist. Söögisaali otstest avanevad uksed kahte väiksemasse ruumi. Ühel pool saali on kohvijoomistuba ja teisel pool peetakse pressikonverentse.

Istungisaalid

Kuppelsaali keskelt avaneb lahtistest ustest vaade kummalgi tiival asuvatele istungisaalidele. Endises ülemkoja istungisaalis peetakse rahvusvahelisi konverentse. Lõunatiivas asub parlamendi istungisaal. Kuppelsaali ja istungisaali vahel on hall, mida kasutavad peamiselt ajakirjanikud. Ruumis paiknevate skulptuuride teemaks on tehnika, tööstus ja äri.

Istungisaali pikkus on 25 meetrit, laius 23 meetrit ja kõrgus 17 meetrit. Saalis on suurepärane akustika. Suurem osa mööblist ja kujunduselementidest on valmistatud slavoonia tammest. Istmed paiknevad hobuserauakujuliselt kaheksas reas ümber spiikripoodiumi. Sisemine istmerida, kus on sametkattega toolid, on ette nähtud valitsuse liikmetele. Parlamendiliikmete jaoks on 438 nahktooli. Spiiker ja ametnikud istuvad kõrgemal asetseva laua taga. Spiikri selja taga seinal on Ungari kuningakoja liikmeid kujutavad maalid ja kuninglikud vapid.

Põhjatiivas on endine ülemkoja istungisaal. Saali seinad ja vaibad on sinised. Skulptuuride teema on põllumajandus ja tööstus. Saalis on Zsigmond Vajda ajalooteemalised laemaalid.

Endise ülemkoja istungisaali eesruumis võib näha skulptuure, mis on valmistatud Zsolnay leiutatud keraamilisest materjalist pürograniidist. Ruumis on ka Euroopa suurim käsitöövaip.

Viited

Välislingid

 The House of Parliament
 Pilte linnulennult
 Pilte

Budapesti ehitised